
”Doppingolás” kontra „doppingvétség”

Kutatásom a pozitív vér és vizeletmintát szolgáltató sportolók nevének nyilvánosságra hozatala során felmerülő sérelmekre irányul. Ugyanis a doppingellenőrzésnek ebben a szakaszában a Nemzetközi Doppingellenes Ügynökség (WADA) és a hazai jogalkotók által kidolgozott szabályokat a gyakorlatban nem tartják be.
A hatályos szabályok értelmében a sportoló „A” jelű mintájának pozitív vizsgálati eredménye, valamint a doppingvétséget megalapozó egyéb magatartás esetén csak az érintett sportágat lehetne megjelölni azzal a megjegyzéssel, hogy ez önmagában véve még nem jelent doppingvétséget. Ezzel szemben a gyakorlatban többször is találunk arra példát, hogy már az eljárásnak ebben a szakaszában valamilyen módon fény derül a sportoló nevére is. Az előírt szabályok betartása pedig azért is lenne lényeges, mert a sportoló ártatlanságának vélelmét és személyiségi jogainak védelmét szolgálják.
A probléma ismertetése során a „doppingolás” és „doppingvétség” fogalmának összehasonlításával megkísérlem feltárni a kialakult helyzet valószínűsíthető okát, valamint a szabálysértő gyakorlat következményeinek figyelembevételével feltárni a sportoló személyéhez köthető vagyoni károkat. Ezeknek az érzékeltetéséhez végigvezetem a Londoni Nyári Olimpiai Játékok előtt pozitív mintát szolgáltató Fazekas Róbert dopping esetét, valamint egyéb, a téma szempontjából releváns gyakorlati példákat hozok fel.
Végül két megoldási javaslatot is teszek a sportolók további sérelmeinek elkerülése érdekében, mert lehetséges, hogy az érintett sportolók az elért eredményeik következtében magasabb társadalmi megbecsülést élveznek, és ez által fokozott felelősséggel tartoznak – a tiszta játék szellemében - versenyzői magatartásukért, azonban ez nem lehet elegendő indok arra, hogy a doppingellenőrzés során aránytalanul kiszolgáltatottá váljanak.



